MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit edrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 96/48/EF og direktiv 2001/16/EF om interoperabilitet i det transeuropæiske jernbanesystem

2002/0023 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 96/48/EF og direktiv 2001/16/EF om interoperabilitet i det transeuropæiske jernbanesystem

1- BAGGRUND

Dato for oversendelse af forslaget til Europa-Parlamentet og Rådet: (dokument KOM(2002) 21 endelig - 2002/0022 (COD) KOM(2002) 22 endelig - 2002/0023 (COD) KOM(2002) 23 endelig - 2002/0024 (COD) KOM(2002) 25 endelig - 2002/0025 (COD)): // 25.1.2002

Dato for udtalelse fra Det Europæiske Økonomiske og Sociale Udvalg: // 19.9.2002

Dato for udtalelse fra Europa-Parlamentet under førstebehandlingen: // 14.1.2003

Dato for oversendelse af det ændrede forslag: // Intet

Dato for vedtagelse af den fælles holdning: // 25.6.2003

2- FORMÅLET MED KOMMISSIONENS FORSLAG

Det drejer sig om fire indbyrdes forbundne lovforslag:

- Et forslag om ændring af direktiv 91/440 med henblik på at udvide adgangsrettighederne til infrastrukturen til også at omfatte jernbanegodstjenester inden for en medlemsstat og med henblik på at fremskynde åbningen af markedet.

- Et forslag til direktiv om jernbanesikkerhed, som tager sigte på at fastlægge grundelementerne i sikkerhedssystemerne for infrastrukturforvaltere og jernbanevirksomheder. Det drejer sig om at udvikle en fælles sikkerhedsstrategi og at indføre et fælles system for sikkerhedscertifikaternes udstedelse, indhold og gyldighed. Endelig drejer det sig om at indføre princippet om uafhængige tekniske undersøgelser i tilfælde af ulykker, således som det er sket i de andre sektorer.

- Et forslag til forordning om oprettelse af et europæisk jernbaneagentur, som skal yde teknisk bistand i forbindelse med arbejdet med interoperabilitet og sikkerhed. Agenturet skal dels udarbejde fælles sikkerhedsstandarder samt udvikle og forvalte et system til kontrol af sikkerhedsniveauet, dels på længere sigt forvalte systemet for etablering, registrering og kontrol af tekniske specifikationer for interoperabilitet.

- En ændring af direktiv 96/48/EF og 2001/16/EF om interoperabilitet. Ud over de nødvendige tilpasninger som følge af de foregående forslag drejer sig det sig hovedsagelig om at sikre, at der er sammenhæng mellem gyldighedsområderne for henholdsvis det net, hvortil der skal gives adgang, og det net, på hvilket reglerne om interoperabilitet skal finde anvendelse.

3- BEMÆRKNINGER TIL DEN FÆLLES HOLDNING

3.2 Forslag til Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering

Vurdering af Europa-Parlamentets udtalelse

Flere af Europa-Parlamentets ændringsforslag, om hvilke Kommissionen i princippet havde afgivet en positiv udtalelse, er blevet godkendt af Rådet, undertiden med en anden formulering. Dette er tilfældet med f.eks. bestemmelsen om sikkerhedscertifikat til infrastrukturforvalterne (ændringsforslag 37, artikel 10a), muligheden for at udpege binationale sikkerhedsmyndigheder (ændringsforslag 14, 50 og 85, artikel 3, litra g)) samt styrkelsen af samarbejdet mellem undersøgelsesorganerne i tilfælde af ulykker (ændringsforslag 57, artikel 20 og 21) og selve definitionen på begrebet "ulykke" (ændringsforslag 16, artikel 3).

Andre ændringsforslag er kun blevet godkendt delvist eller i en form, som nærmer sig ordlyden i Europa-Parlamentets ændringsforslag uden at svare fuldstændigt til denne. Det drejer sig navnlig om direktivets anvendelsesområde (ændringsforslag 11, artikel 3), definitionen på fælles sikkerhedsmål (ændringsforslag 12 og 23, artikel 3), proceduren for udstedelse af sikkerhedscertifikater til jernbanevirksomheder (ændringsforslag 33 og 79, artikel 10), spørgsmålet om uddannelsestjenester (ændringsforslag 43 og 46, artikel 12) og kravet om, at det organ, der undersøger en ulykke, skal være uafhængigt i forhold til sikkerhedsmyndigheden (ændringsforslag 56, artikel 20). Kommissionen støtter disse formuleringer.

Når det drejer sig om de nationale sikkerhedsregler, som blev fastlagt efter vedtagelsen af de fælles sikkerhedsmål på EF-niveau, afviger den fælles holdning (artikel 8) væsentligt fra Europa-Parlamentets tekst. Europa-Parlamentet støttede nemlig Kommissionens oprindelige forslag og ønskede endog at gå endnu længere ved at indføre en ordning med forudgående godkendelse af de nationale forskrifter (ændringsforslag 29-31). Rådet har i sin fælles holdning ganske vist bibeholdt princippet om, at udkastene til nationale forskrifter skal undersøges, og at det skal være muligt at anfægte dem, hvis de enten ikke åbner mulighed for at nå det niveau, der kræves i henhold til de fælles sikkerhedsmål, eller er uforenelige med en teknisk specifikation for interoperabilitet eller indebærer skjult forskelsbehandling, men Rådet har ikke godkendt ordningen med forudgående godkendelse. Kommissionen har accepteret Rådets tekst, for så vidt som den frembyder alle garantier for en gennemsigtig undersøgelse på EF-niveau af udkastene til nationale forskrifter og også giver Kommissionen mulighed for at anfægte en national forskrift.

Nye bestemmelser indført af Rådet

Rådet har indskrænket rækkevidden af artikel 12 om anerkendelse af personale, og det har således ikke været muligt at tage hensyn til ændringsforslag 41, 51-54 og 97. Dette hænger sammen med, at Kommissionen ønsker at behandle dette spørgsmål mere detaljeret efter en omfattende høring af de berørte parter, navnlig de arbejdsmarkedsparter, som beskæftiger sig med dette spørgsmål. Kommissionen har bekræftet (se erklæringen i punkt 5), at den forbereder et forslag om førerbevis, og at den støtter arbejdsmarkedets parter med hensyn til arbejdsvilkårene, navnlig spørgsmålet om køre- og hviletider for lokomotivførere og togpersonale. Dette nye forslag fra Kommissionen skulle imødekomme de ønsker, der er kommet til udtryk i ændringsforslag 5, 78, 47, 62 og 87.

4- KONKLUSIONER

Kommissionen støtter den fælles holdning.

Med hensyn til agenturet ønsker Kommissionen dog at henlede opmærksomheden på den snarlige vedtagelse af standardbestemmelserne om samtlige agenturer som følge af den nye finansforordnings ikrafttræden.

5- ERKLÆRINGER FRA KOMMISSIONEN

Kommissionen har afgivet følgende erklæringer til mødeprotokollen for samlingen i Rådet (transport) den 28. marts 2003:

- Kommissionen vil inden udgangen af 2003 forelægge Europa-Parlamentet og Rådet et forslag om indførelse af et europæisk førerbevis for lokomotivførere. Endvidere støtter Kommissionen fuldt ud det arbejde, der i øjeblikket udføres af arbejdsmarkedets parter inden for rammerne af den europæiske sociale dialog, jf. traktatens artikel 139, vedrørende harmoniseringen af køre- og hviletider for lokomotivførere og togpersonale

- Kommissionen erklærer, at det europæiske jernbaneagenturs endelige budgetbehov beror på en klar aftale mellem Rådet og Europa-Parlamentet om agenturets beføjelser. Disse behov, som har været genstand for en foreløbig vurdering i den finansieringsoversigt, der er knyttet som bilag til forordningsforslaget, skal udmøntes i de årlige budgetanmodninger, som Kommissionen forelægger for Rådet og Europa-Parlamentet i deres egenskab af budgetmyndighed. Der kan først foretages et præcist skøn over disse behov for 2004-2006, når proceduren for fælles beslutningstagning er afsluttet

- De procedurer, der er fastsat i artikel 8, stk. 4 og 5, i direktivet om sikkerhed, udgør ikke en ordning med forudgående tilladelse.